আয়কর মেলা শুরু

**প্রথম দিনে সেবা নিলেন ৫৭ হাজার করদাতা**

নিজস্ব প্রতিবেদক | ২০১৫-০৯-১৭ ইং

  inShare

করদাতাদের উৎসাহিত করতে শুরু হয়েছে আয়কর মেলা। গতকাল উদ্বোধনী দিনে সারা দেশে মেলায় সেবা নিয়েছেন ৫৭ হাজার ৪৭ জন করদাতা। এদিন কর আহরণ হয়েছে ১৫৩ কোটি ২০ লাখ ১ হাজার ৯৬২ টাকা।

গতকাল বেলা ১১টায় রাজধানীর অফিসার্স ক্লাবে কেন্দ্রীয় আয়কর মেলার উদ্বোধন করেন শিল্পমন্ত্রী আমির হোসেন আমু। রাজধানী ও বিভাগীয় শহরগুলোয় এ মেলা চলবে সপ্তাহব্যাপী। অন্যসব জেলা শহরে মেলা চলবে চারদিন। এছাড়া প্রথমবারের মতো ২৯টি উপজেলায় দুদিন ও ৫৭ উপজেলায় একদিনের জন্য ভ্রাম্যমাণ মেলা অনুষ্ঠিত হচ্ছে।

উদ্বোধনী দিনে সারা দেশে ১৪ হাজার ৯৯৮ জন করদাতা রিটার্ন দাখিল করেছেন। ই-টিআইএন নিবন্ধন করেছেন ২ হাজার ৭০৫ জন। এছাড়া ই-টিআইএন পুনর্নিবন্ধন করেছেন ৮২৭ জন।

মেলা চলাকালে প্রতিদিন সকাল ১০টা থেকে বিকাল ৫টা পর্যন্ত কর-সংক্রান্ত যাবতীয় সেবা পাবেন করদাতারা। অফিসার্স ক্লাবের এবারের মেলায় ৫৬টি হেল্প ডেস্ক, ছয়টি ব্যাংক বুথ ও ই-টিআইএন রেজিস্ট্রেশন বুথসহ মোট ১৭২টি বুথ রয়েছে। পাশাপাশি শুল্ক, ভ্যাট ও জাতীয় সঞ্চয় পরিদফতরের স্টলও রয়েছে এবারের আয়কর মেলায়। মেলায় আসা করদাতাদের শারীরিক অসুস্থতাজনিত সমস্যা সমাধানে রয়েছে চিকিৎসাকেন্দ্রও।

অনুষ্ঠানে শিল্পমন্ত্রী বলেন, দেশের উন্নয়নে সবার কর দেয়া উচিত। জনগণের দেয়া করই রাষ্ট্রের আয়। রাষ্ট্রের আয় জনগণের কাজে লাগানো হয়। জনগণই এর সুফল পায়।

তিনি বলেন, ‘জনসংখ্যার অনুপাতে প্রতিবেশী দেশের তুলনায় আমাদের দেশে আয়করদাতার সংখ্যা অনেক কম। কর প্রদানে জটিলতাই এর কারণ। করদাতারা আয়কর রিটার্ন পূরণ ও দাখিল করাকে ঝামেলাপূর্ণ মনে করেন।’

করযোগ্য অনেকেই কর দিচ্ছেন না উল্লেখ করে আমির হোসেন আমু বলেন, এখন কর দিতে আগ্রহী হলেও বিগত দিনের কর ফাঁকি উদ্ঘাটনের ভয়ে তারা পিছিয়ে যাচ্ছেন। এ ভয়ভীতি দূর করতে পারলে দেশের করদাতার সংখ্যা দ্রুত বেড়ে যাবে।

কর প্রশাসন ও মানবসম্পদ ব্যবস্থাপনার সদস্য আব্দুর রাজ্জাকের সভাপতিত্বে উদ্বোধনী অনুষ্ঠানে বিশেষ অতিথি ছিলেন এনবিআর চেয়ারম্যান নজিবুর রহমান। তিনি বলেন, ‘ব্যবসায়ীদের পক্ষ থেকে সেরা করদাতাদের সিআইপি মর্যাদা দেয়ার দাবি উঠেছে। এ বিষয়ে শিগগিরই নীতিগত সিদ্ধান্ত নেয়া হবে।